"እውነት እውነት እልሃለሁ ሰው ዳግመኛ ካልተወለደ በቀር የእግዚአብሔርን መንግሥት ሊያይ አይችልም" ዮሐ.3፥3
የዐቢይ ጾም ሰባተኛው ሳምንት ወይም እሑድ ኒቆዲሞስ ተብሎ ይጠራል።
ከፈሪሳውያን ወገን የአይሁድ አለቃና የሸንጎ አማካሪ፣ የሆነ ኒቆዲሞስ የተባለው ሰው በጌታችን ኢየሱስ ክርስቶስ ትምህርት እጅግ ተማርኮ በሌሊት ወደ እርሱ በመሄድ ይማር ነበር።
ብዙዎች የቤተክርስቲያን አባቶቻችን ኒቆዲሞስን ሌሊት ሌሊት እየሄደ የተማረው አይሁድ ይቃወሙኛል የሚል ፍራቻ ስላደረበት ነው ሲሉን፥ አንዳንዶች አባቶች ደግሞ የሕግ ሰውና መምህር ስለነበረ ካለው የጊዜ እጥረት የተነሳ በሌሊት ይሄድ እንደነበር ይነገግሩናል።
ወጣም ወረደም... ኒቆዲሞስ በመምህርነቱ ሳይኮራ አለቅነቱን መመኪያ ሳያደርግ፥ በልቦናው ውስጥ ያለውን ጥያቄ ይዞ እውነትን ለመፈለግ በሌሊት ገሠገሠ። ጌታችንም አመጣጡ ለመልካም እንደሆነ አውቆ ለስጋዊ ዕውቀት እጅግ የሚከብደውን ምስጢረ ጥምቀትን ገለጸለት።
የዮሐንስ ወንጌል 3፥13 ስናነብ
ሰው ከውኃና ከመንፈስ ካልተወለደ በስተቀር የእግዚአብሔርን መንግሥት ሊወርስ አይችልም ብሎ ጌታ አስተማረው። አዎን የመንፈስን ነገር ለማወቅ መንፈሳዊ መሆን አለብንና ኒቆዲሞስ በመጀመሪያ ይህን ምስጢር ለመቀበል አልተቻለውም ነበር። በኋላ ግን ልቦናውን ወደ ሰማያዊው ምስጢር ከፍ ስላደረገ ምስጢሩ ተገለጸለት።
በሌሊት ከአምላኩ ተምሮ ምስጢሩ የተገለጸለት ኒቆዲሞስ ከአርማትያሱ ዮሴፍ ጋር የጌታችንን ኢየሱስ ክርስቶስ ቅዱስ ሥጋውን ገንዞ ለመቅበር በቃ።
አዎን የእግዚአብሔር መንግሥት በልጅነት ክብር የምትወረስ ናት።
ስዓሊዎቹም... ስለማታው ተማሪ እንዲህ ይሉናል
Henry-Ossawa-Tanner, 1899
Study, Henry-Ossawa-Tanner
ALEXANDER IVANOV, 1850
CRIJN HENDRICKSZ, 1616–1645
John LaFarge 1880
በሌሊትም ጐበኘኸኝ፤ ልቤንም ፈተንኸው፥ ፈተንኸኝ፥ ዐመፅም አልተገኘብኝም። የሰውን ሥራ አፌ እንዳይናገር፥ ስለ ከንፈሮችህ ቃል ጭንቅ የሆኑ መንገዶችን ጠበቅሁ። መዝ.16፥3